Ġermaniża taqa' għoli ta' tliet sular f'Għawdex… Sewwieq ta' mutur jitlef il-kontroll tal-mutur Fiż-żewġ każi separati dawk involuti sofri ġrieħi serji u gravi Kmieni filgħodu, għall-1:00 a.m, il-Pulizija ġew infurmati mill-Awtoritajiet tas-Saħħa li kienet għadha kemm weġġgħet persuna wara waqgħa minn gallarija ta' appartament fi Triq il-Qsajjem, il-Munxar, Għawdex. Il-Pulizija marret fuq il-post u minn investigazzjoni preliminari rriżulta, li kienet waqgħet Ġermaniża ta' 53 sena minn ġo gallarija li tinsab fit-tielet sular. Fuq il-post issejħet ambulanza, ħadet lill-vittma l-Isptar Ġenerali t'Għawdex u ġiet iċċertifikata li qed issofri minn ġrieħi serji. Il-Maġistrat tal-Għassa Dr Brigitte Sultana LL.D ġiet infurmata bil-każ u ħatret inkjesta. L-investigazzjonijiet tal-Pulizija għadhom għaddejjin. Jitlef il-kontroll tal-mutur u jsofri ġrieħi gravi Raġel ta' 34 sena kellu jittieħed l-Isptar Mater Dei, għax weġġa' f'inċident bil-mutur l-Imġarr. Kienu xi s-7:30 p.m, xħin il-Pulizija ġiet infurmata li kien għadu kemm seħħ inċident tat-traffiku fi Triq Għajn Tuffieħa. L-ewwel investigazzjonijiet juru li r-raġel, li joqgħod Ħaż-Żabbar, kien qiegħed isuq mutur KTM 690SM, tilef il-kontroll u waqa'. Ir-raġel ittieħed l-isptar b'ambulanza u ġie ċċertifikat li weġġa' gravi. L-investigazzjonijiet tal-Pulizija għadhom għaddejjin.